রিমান্ডে থাকা জামায়াতের আমির মতিউর রহমান নিজামীকে জোট সরকারের আমলে  পতেঙ্গা ফার্টিলাইজার কারখানা থেকে বিস্ফোরক জাতীয় ১১শ ৮২ টন রক সালফার লুটের ঘটনায় গতকাল জিজ্ঞাসাবাদ করা হয়েছে। লুট হওয়া এ বিপুল পরিমাণ সালফার কি করে জেএমবি জঙ্গিদের হাতে গেলে এ নিয়ে নিজামীকে ব্যাপক জিজ্ঞাসাবাদ করা হয়েছে। জিজ্ঞাসাবাদকারী কর্মকর্তরা নিজামীর কাছে জানতে চান, লুট হওয়া বিপুল পরিমাণ বিস্ফোরক কি করে জেএমবির হাতে গেল? এ সময় তিনি নিশ্চুপ থাকেন। এক পর্যায়ে কৌশল নিয়ে জিজ্ঞাসাবাদকারী কর্মকর্তরা তাকে বলেন, আপনি জেএমবি ও বাংলা ভাইর পৃষ্ঠপোষক এবং আড়ালে আপনাদের মাধ্যমেই জেএমবি পরিচালিত হচ্ছে। এ সময় নিজামী তা অস্বীকার করেন। পরে গোয়েন্দাদের কাছে থাকা বিভিন্ন সময়ে গ্রেফতার হওয়া জেএমবি নেতা সাইদুর রহমানসহ অপর জঙ্গিদের বক্তব্য নিজামীকে শোনানো হলে তিনি চুপ হয়ে যান। পরে ১১শ ৮২ টন রক সালফার লুটের ঘটনায় নিজামী ওই সময়কার দায়িত্বপ্রাপ্ত কর্মকর্তাদের ওপর দোষ চাপিয়ে দেন। তিনি বলেন, এগুলো সারকারখানা থেকে কী করে সরিয়ে ফেলা হয়েছে তা তার জানা নেই। তৎকালীন সময়ের শিল্পমন্ত্রী হিসেবে তিনি দায় এড়াতে পারেন কি না-গোয়েন্দারা এমন প্রশ্ন করলে নিজামী আবারো চুপ হয়ে যান বলে সূত্র জানায়।